b'\n_START_ARTICLE_\nFartlek\n_START_PARAGRAPH_\nFartlek je metoda za pove\xc4\x8danje vzdr\xc5\xbeljivosti pri teku. To vrsto vzdr\xc5\xbeljivostnega teka si je zamislil \xc5\xa1vedski trener G\xc3\xb6sta Holm\xc3\xa9r leta 1930. Kmalu se je praksa fartleka iz \xc5\xa0vedske raz\xc5\xa1irila po vsem svetu. Ginter Hagg in drugi \xc5\xa1vedski teka\xc4\x8di so fartlek uvedli v teka\xc5\xa1ko prakso. Pred drugo svetovno vojno in med njo so tudi s to metodo vadbe dosegli ve\xc4\x8d svetovnih rekordov v tekih od 1500 do 5000 m._NEWLINE_Za razvoj vzdr\xc5\xbeljivosti teka\xc4\x8di uporabljajo razli\xc4\x8dne metode treninga. Teka\xc4\x8di najbolj poznajo nepretrgan tek v razli\xc4\x8dnih hitrostih. Ambicioznej\xc5\xa1i vadijo tudi intervalne teke, pri katerih se odseki teka v vi\xc5\xa1ji hitrosti izmenjujejo z vmesno hojo, po\xc4\x8dasnim tekom oziroma odmorom._NEWLINE_Za razvoj vzdr\xc5\xbeljivosti je pomembna in uporabna metoda tudi fartlek. Fartlek je nadgradnja intervalne metode vzdr\xc5\xbeljivostne vadbe. Bistvo metode je izvajanje vzdr\xc5\xbeljivostne vadbe v naravi (\xc4\x8de je le mogo\xc4\x8de po mehkih poteh), ki omogo\xc4\x8da teka\xc4\x8du, da vsebino vadbe prilagaja naravnim okoli\xc5\xa1\xc4\x8dinam. Vsebina fartleka je pogosto posledica teka\xc4\x8devega navdiha in ni vnaprej dolo\xc4\x8dena kot pri intervalni metodi. Lahko je sestavljena iz razli\xc4\x8dnih elementov, kot so hoja, lahkoten tek, gimnasti\xc4\x8dne vaje,  te\xc5\xbeak teren (tek po klancu navzdol, tek navkreber, druge naravne ovire), \xc5\xa1print, poskoki, zahtevna podlaga (sneg, blato, trava, itd.). Vse tisto, kar na prvi pogled deluje kot manj primeren teka\xc5\xa1ki trening, je v fartleku spodbuda za razvoj mo\xc4\x8dnega duha in telesa. Intenzivnost in obseg fartleka dolo\xc4\x8dajo dol\xc5\xbeina in hitrost posameznih tekov, raznolikost terena, vmesni odmori itd. Ta metoda ima izrazit u\xc4\x8dinek na psihi\xc4\x8dno sprostitev \xc5\xa1portnikov.'